**Изх. № 54-00-7**

***София, 27 март 2018 г.***

Министерството на външните работи на Република България поднася своите почитания на Дипломатическите мисии и Представителствата на международните организации, акредитирани в Република България и във връзка с подаването на документите за възстановяване на платения от тях данък добавена стойност и акциз има честта да информира следното:

В Наредба № Н-14/27.09.2006 г. е определен едномесечен срок за подаване на документите в МВнР за съответния отчетен период. Неспазването на горните срокове създава затруднения при обработването на постъпващите в МВнР документи.

В тази връзка Министерството на външните работи любезно моли Дипломатическите мисии и Представителствата на международните организации, акредитирани в Република България, да се придържат към законово определения срок за подаване на документите за възстановяване на платените от тях данъци.

Министерството на външните работи любезно напомня, че възстановяване на платения данък добавена стойност и акциз се извършва въз основа на искане по образец, справка с опис на фактурите и справка за автомобилите на Дипломатическите мисии и Представителствата на международните организации, представени в два екземпляра (един за дирекция „Държавен протокол” в МВнР и един за съответния компетентен орган). Фактурите и другите документи, изисквани съгласно Наредба № Н-14/27.09.2006 г., се представят в един екземпляр (само за съответния компетентен орган).

Министерството на външните работи на Република България се ползва от случая да поднови на Дипломатическите мисии и Представителствата на международните организации, акредитирани в Република България, уверенията в отличната си към тях почит.

**ДО**

**ДИПЛОМАТИЧЕСКИТЕ МИСИИ И**

**ПРЕДСТАВИТЕЛСТВАТА НА МЕЖДУНАРОДНИТЕ**

**ОРГАНИЗАЦИИ, АКРЕДИТИРАНИ**

**В РЕПУБЛИКА БЪЛГАРИЯ**

**СОФИЯ**